Samaan aikaan, kun autojen yhteiskäyttö nähdään tulevaisuuden keinona vähentää kasvavien kaupunkien ruuhkautumista, Pariisissa on koettu varoittava esimerkki siitä, kuinka hyvä suunnitelma voi mennä pieleen.

Pariisissa otettiin käyttöön sähköautojen yhteiskäyttöjärjestelmä vuonna 2011. Sen tarkoituksena oli taata kaupunkilaiselle autoja yhteiskäyttöön ja sitä kautta sujuvampi liikenne.

Järjestelmä kuormittui suuren kysynnän ja käyttäjäkunnan siivottomuuden takia. Autoista löytyi muun muassa kondomeja ja huumeneuloja.

Autojen on laskettu aiheuttavan satojen miljoonien tappiot Pariisin kaupungille.

Suttuiset Autolib-yhteiskäyttösähköautot ovat tuttu näky Pariisissa. Niistä on kuitenkin tulossa kaupunkilaisille jopa 233 miljoonan euron lasku. MIKA HORELLI

Ranskalainen pörssilistattu Bolloré Group -logistiikkayritys lanseerasi yhdessä Pariisin kaupungin kanssa vuonna 2011 Pariisiin Autolib -nimisen sähköautojen yhteiskäyttöjärjestelmän. Sen käyttöön hankittiin 4000 sähköautoa ja kaupunkiin rakennettiin 1100 itsepalvelulatauspistettä.

Järjestelmän käyttäjäksi saattoi rekisteröityä älypuhelimella, joka toimitti myös autojen avaimen tehtävät. Palveluun rekisteröityneet pariisilaiset maksoivat autojen käytöstä 0,32 - 0,23 euroa per minuutti ja sopimuksesta riippuen nollasta kymmeneen euroa per kuukausi jäsenmaksua. Uusi palvelu sai jo lähdössä hyvän vastaanoton, ja viidessä vuodessa sen käyttäjäkunta oli kasvanut 110 000 pariisilaiseen.

Sitten alkoi alamäki ja palvelun käyttäjien väheneminen. Ongelmiin oli useita syitä, joista yksi oli palvelun liian suuri suosio. Käytettävissä olevat 4000 autoa loppuivat jatkuvasti kesken, ja käyttäjät turhaantuivat, kun autoja ei ollutkaan saatavilla silloin, kun niitä olisi tarvittu.

Toinen ja mahdollisesti vieläkin merkittävämpi syy oli käyttäjäkunnan siivottomuus. Autoihin jätettiin tyhjiä juomatölkkejä, ruttuisia pikaruokapakkauksia, tupakantumppeja ja pahimmillaan käytettyjä kondomeja ja huumeneuloja. Lisäksi uutena ilmiönä Pariisin kodittomat alkoivat käyttää latauksessa olevia autoja nukkumiseen.

Monet entiset Autolibin käyttäjät ovat tympääntyneet siivottomiin autoihin ja siirtyneet käyttämään muiden järjestelmien yhteiskäyttöautoja tai Uberin tapaisia uusia edullisia takseja, joiden osalta ei tarvitse huolehtia lataustolpan löytämisestä.

Alkuperäisten laskelmien mukaan palvelun piti tuottaa 56 miljoonaa euroa voittoa vuoteen 2023 mennessä, mutta nyt sen lasketaan tuottavan samana aikana noin 293 miljoonan euron tappiot.

Suurin lasku on lankeamassa pariisilaisille veronmaksajille, koska kaupungin ja Bollorén välisessä alkuperäisessä sopimuksessa Capital-talouslehden mukaan kaupunki otti vastatakseen kaikista tappioista, jotka ylittävät 60 miljoonaa euroa vuoteen 2023 mennessä.

Suuri ongelma Pariisin Autolib-yhteiskäyttöautoissa on ollut se, että niitä ei ole saatavilla silloin kun tarve on suurin. MIKA HORELLI

Autojen yhteiskäyttö lisääntyy

Euroopassa autojen yhteiskäyttö on yhä suositumpaa. Puhuminen yhteiskäytöstä on kuitenkin jonkin verran harhaanjohtavaa, koska kysymyksessä on käytännössä uudenlainen autovuokrauksen muoto. Myös tavallisten autovuokraamojen autot ovat asiakkaiden yhteiskäytössä.

Tunnetuimpia alan brändejä ovat Autolibin lisäksi Zipcar ja Drivenow sekä Autolibin tapaan täyssähköautoihin keskittynyt Zencar. Suomessa toimivat muun muassa OP-ryhmän Suomeen tuoma Drivenow, City Car Club sekä täyssähköautoihin erikoistunut Ekorent.

Uutta on kuitenkin perinteisen autonvuokraustoiminnan virtaviivaistaminen huomattavasti aikaisempaa yksinkertaisemmaksi. Varsinaista vuokrauspistettä ei tarvita lainkaan, koska auton voi yleensä jättää mihin tahansa kadun varteen, josta seuraava käyttäjä löytää sen älypuhelimen paikannustoiminnolla. Poikkeuksena ovat sähköautot, jotka on palautettava latausasemiin ja kytkettävä verkkoon seuraavaa käyttäjää varten.

Eri firmojen sopimukset asiakkaiden kanssa vaihtelevat, mutta yleensä niihin liittyy kuukausisopimus, ja sen päälle auton käytöstä laskutettava aika- tai kilometrikorvaus.

Koska varsinaista vuokraamoa ei paikkana ole olemassa, autojen vuokraaminen edellyttää älypuhelimeen ladatun ohjelman käyttöä. Sen asetuksiin syötetään valmiiksi muun muassa ajokortti- ja maksukorttitiedot, jolloin ajoista koituvat kulut velotetaan yleensä välittömästi ajon päätyttyä suoraan kortilta. Myös vapaana olevat autot löytää älypuhelinsovelluksen kartalta.

Autoja valvotaan koko ajan etänä. Niihin on asennettu monipuolinen valvontateknologia, joka kertoo reaaliajassa, missä auto liikkuu ja tarvitseeko se esimerkiksi huoltoa tai korjausta.